በነባሩ (አሮጌው) መናኸሪያ የኮሮና ቫይረስ መከላከል ተግባሩ እየተሻሻለ እንደሆነ ተገልጋዮች ተናገሩ፡፡
ባሕር ዳር፡ መጋቢት 15/2012 ዓ.ም (አብመድ) የአማራ ብዙኃን መገናኛ ድርጅት በባሕር ዳር ከተማ በሚገኘው ነባሩ (አሮጌው) መናኸሪያ ጎራ በማለት የቅድመ ኮሮና ቫይረስ መከላከል ሥራዎች ምን እንደሚመስሉ ቃኝቷል፡፡ በመናኸሪያ ውስጥ ጽዳትን ለመጠበቅ የእጅ ማስታጠብ አገልግሎቱ በመግቢያና መውጫ በር መዘርጋቱን ተመልክቷል፡፡በአንጻሩ ግን የእጅ ማስታጠብ አገልግሎቱ ሲተገበር ማኅበራዊ ፈቀቅታ (ርቀት) የጠበቀ አለመሆኑ ስጋት ውስጥ የሚከትት ነው፡፡ ሁለት የአዋቂ ርምጃ (አንድ ሜትር) ርቀት አለመጠበቁ በሽታው ቢከሰት ከሰው ወደ ሰው ከመዛመቱ አልፎ ስርጭቱ ከቁጥጥር ውጭ እንዲወጣ ከፍተኛውን ድርሻ የሚወስድ ነው፡፡ ተጓዦች ሥርዓት ባለው መልኩ በሌላው በመናኸሪያ ውስጥ ያስተዋልነው የአስተጣጠብ ደረጃዎችን በመጠበቅ እጅን በደንብ አለመታጠብ ነው፡፡ ‹‹የእነ ቶሎ ቶሎ ቤት ግድግዳው ሰንበሌጥ›› እንዲሉ ችኮላዎች እና ለይስሙላ የሚከወኑ ድርጊቶችንም አስተውለናል፡፡ ችኮላው ከሚመጣው የኮሮና ቫይረስ ወረርሽኝ አያድንምና በእጅ አስተጣጠብ ላይም ሆነ ሌሎች ሊተገበሩ በሚገባቸው ጉዳዮች ላይ መዘናጋትን በማስወገድ የሕክምና ባለሙያዎችና መሪዎች ያስተላለፏቸውን የጥንቃቄ ርምጃዎችን መፈጸም ግድ ይለናል፡፡እጃቸውን ለመታጠብ ፍቃደኛ ያልሆኑ ግለሰቦች እንዳሉም መናኸሪያ ውስጥ ካገኘናቸው ሠራተኞች መረዳት ችለናል፡፡